Só kan petrol, diesel in September duurder word | Netwerk24
Deur Francois Williams 29 Augustus 2019 08:30
95-oktaan-petrol gaan Woensdag met minstens 11c per liter duurder word, maar daar is ’n kans dat dit selfs meer gaan wees.
Die 11c (of 12c, na gelang van hoe die departement van energie besluit om af te rond) is die finale onderverhaling vir die oorsigmaand vir September se brandstofpryse. Die onderverhaling is gegrond op die wisselwerking van internasionale brandstofpryse en die rand-dollar-wisselkoers.
Kleinhandelwinsgrense word gewoonlik in September verhoog om voorsiening te maak vir die jaarlikse verhogings van vulstasie-werknemers, maar ’n week gelede was loononderhandelinge nog nie afgehandel nie. Dit beteken daar is onsekerheid of verhogings in September van krag sal word.
Vir 93-oktaan is daar ’n oorverhaling (dus ’n potensiële daling) van meer as 1c, wat dalk tot 2c afgerond kan word.
Die groothandelprys van diesel gaan met tussen 26c en 27c per liter styg. Die kleinhandelprys van diesel word nie gereguleer nie en die stygings en dalings sal van vulstasie tot vulstasie wissel.
Die departement van energie kan vanaf Vrydag enige dag die finale brandstofpryse vir September aankondig. Dit word op Woensdag 4 September van krag.
Petrol in Gauteng kos tans R15,92 per liter vir 95-oktaan, dus sal September se verhoging die prys weer oor R16 per liter druk. Aan die kus kos 95-oktaan tans R15,28 per liter.
Die groothandelprys vir diesel met ’n swaelinhoud van 0,05% is tans R14,33 in Gauteng en R13,79 aan die kus.
Die duurder brandstof kan aan ’n swakker rand-dollar-wisselkoers toegeskryf word. Die rand het van 2 Augustus op R14,78 verswak tot Woensdag se R15,33, hoewel dit op 19 Augustus die swakste vlak van R15,46 teen die dollar gehaal het.
Die effense daling in oliepryse oor die oorsigtydperk het gehelp dat die brandstofpryse nie nog skerper styg nie. Die prys van Brent-ruolie het van $61 per vat rondom 2 Augustus tot die huidige vlak van net onder $60 per vat gedaal, hoewel die prysgrafiek oor dié tyd maar baie wipplank gery het.